10 sakpas-naweekwegbreke naby GautengThorn tree Bush Camp – Dinokeng As jy moeg is vir die stad se gedruis, ure se gesit in die verkeer en e-posse wat onophoudelik instroom, is ’n vinnige naweekwegbreek nét die ding om jou siel te verkwik. Maar waarheen kan ’n mens op ’n Vrydagmiddag ry wat die moeite werd is, maar jou ook nie ’n plaas se geld kos nie? Hieronder is 10 sakpas-naweekwegbreke waar jy nie anders sal kan as om van die stad te vergeet nie. Of jy nou die plaas, bosveld of berge verkies, LekkeSlaap.co.za het iets vir almal. Riverman Cabin – Dullstroom Riverman Cabin – Dullstroom Riverman Cabin is in die Tonteldoosvallei, sowat 30 km noord van Dullstroom geleë. Hier kan jy tussen ’n steen-, grasdak- of houthut kies. Elke hut is knus ingerig met ’n kaggel vir die koel winteraande en ’n braai buite. Die kersie op die koek is dat jy ook jou woef kan saambring! Doendinge: kunsvlieghengel en voëlkyk Geriewe: kroeg, satelliet-TV, WiFi, braaigeriewe, restaurant, skoonmaakdiens, troeteldiervriendelik Tipe: selfsorg Tariewe: vanaf R350 per persoon per aand Vanaf Johannesburg: sowat 266 km Vanaf Pretoria: sowat 234 km Syringa Sands – Vaalwater Syringa Sands – Vaalwater Syringa Sands is op ’n plaas halfpad tussen Vaalwater en Thabazimbi op die Bakkerpaspad geleë. Die feit dat hier nie WiFi of ’n TV is nie, is eintlik ’n bedekte seën. Hier kan jy uitsien na ’n stil, rustige bosveldervaring. Besoekers word aangemoedig om die plaas te voet of per fiets op een van die vele plaaspaadjies te verken. Let wel: ’n Voertuig met hoë grondvryhoogte word aanbeveel. Doendinge: baarshengel, wildkyk, bergfietsry, voëlkyk Geriewe: braaigeriewe, wildritte, lughawe-pendeldiens, troeteldiervriendelik Tipe: selfsorg Tariewe: vanaf R375 per persoon per aand Vanaf Johannesburg: sowat 253 km Vanaf Pretoria: sowat 228 km Diamond Creek Bush Lodge – Naboomspruit Diamond Creek Bush Lodge – Naboomspruit Diamond Creek Bush Lodge is sowat 9 km vanaf Mookgophong (Naboomspruit) geleë en skuil in die bosveld met ongelooflike uitsigte op die Waterberge. Verblyf word aangebied in chalets met heerlike braaigeriewe. Of jy nou om die braaivleisvuur kuier, een van die staproetes aandurf, of langs die water op ’n hangmat ontspan, een ding is seker ─ hier sal jou batterye sommer vinnig herlaai. Doendinge: visvang, baarshengel, wildkyk, voëlkyk, fietsry, swem Geriewe: braaigeriewe, wildritte, lughawe-pendeldiens, satelliet-TV, skoonmaakdiens, swembad, wasgoeddiens, rolstoelvriendelik Tipe: lodge met selfsorggeriewe Tariewe: vanaf R233,33 per persoon per aand Vanaf Johannesburg: sowat 214 km Vanaf Pretoria: sowat 156 km Moonriver Mountain Retreat – Vaalwater Moonriver Mountain Retreat – Vaalwater Moonriver Mountain Retreat is ’n afgesonderde bestemming op die rand van ’n vallei in die hartjie van die Waterberge. As jy by dié wegbreekplek gaan draai, kan jy jou beslis regmaak vir asemrowende uitsigte oor die Palalarivier! Die oorvloed voëllewe is ’n móét vir entoesiastiese voëlkenners en saans is die sterrehemel nét so ’n groot bederf vir diegene wat lief is vir sterrekyk. Doendinge: wildkyk, voëlkyk, fietsry, swem Geriewe: braaigeriewe, swembad Tipe: selfsorg Tariewe: vanaf R400 per persoon per aand Vanaf Johannesburg: sowat 246 km Vanaf Pretoria: sowat 189 km Vulture Creek – Hartbeespoort Vulture Creek – Hartbeespoort Vulture Creek is naby die Hartbeespoortdam en verskeie besienswaardighede geleë. Dit is die ideale bestemming vir ’n luilekker wegbreek waar jy deur lieflike uitsigte oor die omgewing betower sal word. Kom ontspan in die bosveld en verkyk jou aan die majestueuse Magaliesberge. Doendinge: visvang, voëlkyk, fietsry, swem Geriewe: braaigeriewe, swembad, skoonmaakdiens, WiFi, troeteldiere op versoek Tipe: selfsorg Tariewe: vanaf R375 per persoon per aand Vanaf Johannesburg: sowat 89 km Vanaf Pretoria: sowat 54 km Mountain Mala Game Lodge – Brits Mountain Mala Game Lodge – Brits Mountain Mala Game Lodge is ’n privaat wildreservaat, net 15 km buite Brits. Die lodge grens aan die Krokodilrivier en bied ’n pragtige uitsig oor die vallei tussen die heuwels. Daar is net ’n beperkte aantal chalets beskikbaar en dus geniet jy absolute privaatheid en rustigheid. Dit is die ideale wilde wegbreek vir oud en jonk. Doendinge: visvang, voëlkyk, wildkyk, fietsry, swem, begeleide staproetes Geriewe: braaigeriewe, swembad, wasgoeddiens, skoonmaakdiens, wildritte Tipe: lodge met selfsorggeriewe Tariewe: vanaf R300 per persoon per aand Vanaf Johannesburg: sowat 106 km Vanaf Pretoria: sowat 82 km Magalies Mountain View Cottage – Hekpoort Magalies Mountain View Cottage – Hekpoort By Magalies Mountain View Cottage in Hekpoort word jy begroet deur asemrowende berg-uitsigte. Die jongspan is welkom om die hoenders te help voer en hul eiers bymekaar te maak. Vir diegene wat bietjie wil lyn natmaak of sommer net die plaas wil verken, is die rivier net ’n klein entjie se stap van die kothuis af. Doendinge: visvang, voëlkyk Geriewe: braaigeriewe Tipe: selfsorg Tariewe: vanaf R237,50 per persoon per aand Vanaf Johannesburg: sowat 73 km Vanaf Pretoria: sowat 99 km Thorn tree Bush Camp – Dinokeng Thorn tree Bush Camp – Dinokeng Die Thorn Tree Bush Camp in die Dinokeng-wildreservaat is ’n plek waar natuurliefhebbers die rustigheid van die natuur behoorlik kan geniet. Thorn Tree Bush Camp het twee watergate waar ’n groot verskeidenheid wild, die Groot 5 inkluis, af en toe kom keel natmaak. Kom skop jou skoene uit, ontspan om die knetterende vuurtjie, verkyk jou aan die sterre en laat die bosgeluide toe om jou saans aan die slaap te sus. Doendinge: wildkyk, swem, voëlkyk, begeleide staproetes Geriewe: braaigeriewe, swembad, wildritte, skoonmaakdiens Tipe: selfsorg Tariewe: vanaf R450 per persoon per aand Vanaf Johannesburg: sowat 103 km Vanaf Pretoria: sowat 45 km Union House Guest Farm – Fouriesburg Union House Guest Farm – Fouriesburg Union House Guest Farm bied gerieflik B&B-verblyf in Fouriesburg. Dit is die ideale wegbreekbestemming vir diegene wat smag na ’n plattelandse ervaring in die Drakensberge. Kom word weer kind op dié rustige plaas. Die gasteplaas het iets wat elke lid van die gesin se oë sal laat glinster ─ van perdry, tot fietsry, ’n jacuzzi en ŉ restaurant. Doendinge: perdry, visvang, fietsry, swem, voëlkyk, begeleide staproetes Geriewe: braaigeriewe, swembad, skoonmaakdiens, lughawe-pendeldiens, konferensiegeriewe, kinderoppasdiens, jacuzzi, wasgoeddiens, restaurant Tipe: B&B Tariewe: vanaf R500 per persoon per aand Vanaf Johannesburg: sowat 327 km Vanaf Pretoria: sowat 383 km Berghouse and Cottages – Bergville Berghouse and Cottages – Bergville Berghouse and Cottages lê hoog in die Noordelike Drakensberge. As die idee van ’n knus kothuis met ’n kaggel wat die winterkoue verdryf, pragtige natuurskoon, en asemrowende uitsigte jou opgewonde maak, is hierdie die ideale bestemming vir jou. Of jy nou op soek is na ’n romantiese wegbreekplek, of hope pret vir die hele gesin, Berghouse and Cottages maak voorsiening vir almal. Doendinge: perdry, kunsvlieghengel, visvang, voëlkyk, fietsry, wildkyk, begeleide staproetes, swem Geriewe: braaigeriewe, skoonmaakdiens, wasgoeddiens, WiFi Tipe: selfsorg Tariewe: vanaf R480 per persoon per aand Vanaf Johannesburg: sowat 323 km Vanaf Pretoria: sowat 380 km Met dié lekker lys sal dit nooit weer nodig wees om ’n naweek tuis deur te bring nie. Niks is so verfrissend soos die stad wat in jou truspieëltjie verdwyn nie, en soos jy sien, hoef jy nie tot die volgende vakansie te wag om ’n plattelandse wegbreek te bespreek waar jy weer jou batterye kan herlaai nie! Hierdie artikel is verskaf deur Lekkeslaap.co.za en is opgestel deur Nanje Lourens.